Træner Martin Thomsen og Hobro IKs spillere er fredag samlet til sidste træning, inden det lørdag gælder hjemmekampen mod Lyngby, der af mange regnes for favorit til at rykke fra 1. division tilbage i superligaen. Hobro har endnu deres første sejr til gode. To uafgjorte kampe og et nederlag er det blevet til i den nye sæson, og så røg holdet  overraskende ud af pokalturneringen med et nederlag til Brabrand fra 2. division. -	Vi ved godt, det er nu toget kører og at vi snart skal til at have en sejr ind på kontoen. Men alle omkring holdet  arbejder stenhårdt på det.  Så der er ingen undskyldning for ikke at gå ud og præstere i morgen mod Lyngby og få den sejr, så vi kan komme i gang, siger Martin Thomsen. Føler du dig presset? - Nej nej … slet ikke griner træneren, jeg har hele tiden sagt vi bliver bedre med tiden, og med så mange nye spillere tager det tid at spille holdet sammen, siger Martin Thomsen. Plaget af skader Man kan godt sige, at træner Martin Thomsen godt kunne have brugt skader som en undskyldning for de manglende resultater indtil nu. De to nyindkøbte angribere Kasper Høgh og Justin Shaibu er nemlig begge skadet og ude et godt stykke tid endnu Kunne du ønske dig en ny angriber? - Jeg forholder mig til de spillere, vi har til rådighed, og som det er nu, er der andre, som må tage over. Men det kan da godt være, at vores bestyrelse tryller noget frem med en ny offensiv spiller. Lad os nu se, siger en optimistisk træner Martin Thomsen. Kampen Hobro - Lyngby fløjtes i gang klokken 13.00 og kan ses på TV3 Sport Se historien fortalt som tv-indslag i toppen af denne artikel.

Opsummering:
Hobro IK går efter sæsonens første sejr lørdag, selv om holdet står over for Lyngby, der af mange regnes for 1. divisions bedste hold og favorit til at rykke op i superligaen.